钦定古今图书集成/明伦汇编/官常典/第211卷 > 王起
## 钦定古今图书集成/明伦汇编/官常典/第211卷 > 王起

按《唐书王播传》：“播弟起，字举之，释褐校书郎，补蓝田
尉。李吉甫辟为淮南掌书记，以殿中侍御史入兼集
贤殿直学士。元和末，累迁中书舍人。数上疏谏穆宗
畋游事。岁中考第一，钱徽坐贡举失实贬，诏起复核起建言以所试送宰相阅可否，然后付有司，诏可。议
者谓起为失职，拜礼部侍郎。李㝏叛，与播俱上疏请”
诏王智兴讨之，卒定其乱。赐金紫，拜河南尹，进吏部
侍郎。方播以仆射居相，避选曹，改兵部，为集贤殿学
士，拜陕虢观察使。时亳州刺史李繁以擅诛贼抵罪，
起言：“繁父有功，而二千石不宜偿贼死”，不报。入拜尚
书左丞，以户部尚书判度支。灵武、邠宁多旷土，奏为
营田，以省馈挽。历河中节度使。方蝗旱，粟价腾踊，起
下令家得储三十斛，斥其馀以市，否者死。神策士怙
势不从，寘于法，由是廥积咸出，民赖以生。召授兵部
尚书，以检校尚书右仆射为山南东道节度使。滨、汉
塘堰联属，吏弗完治。起至部，先修复，与民约为《水令》，
遂无凶年。李训为宰相，起门生也，欲引与共政，即加
银青光禄大夫。复以兵部尚书召判户部。训败，起素
长厚，人不以训诿之，止罢其判。俄加皇太子侍读。文
宗上文，好古学，是时，郑覃以经术进，起以敦博显，帝
数访逮时政。因积雨，愿宽逐臣过恶，又短鲍叔终身
不忘人过，以解帝锢人意。俄兼太常卿、礼仪使。帝题
诗太子笏以赐。诏画象便殿，号“当世仲尼”，其宠遇如
此。又使广《五位图》，俾太子知古今治乱。开成三年，入
翰林，为侍讲学士，改太子少师。起治生无检，所得禄
赐，为僮婢盗有，贫不能自存。帝知之，诏月益仙韶院
钱三十万，议者谓“与玩臣分给，可耻也。”起赖其入，不
克让。武宗立，为章陵卤簿使、东都留守。召为吏部尚
书，判太常卿。帝患选士不得才，特命起典贡举，进尚
书左仆射，封魏郡公。凡四举士，皆知名者，人伏其鉴。
擢山南西道节度使、同中书门下平章事。以夙儒兼
宰相秩，前世所罕。入辞，帝劳曰：“宰相无内外公、国耆
老，朕有阙，当以闻。”宴赐备厚。宣宗初，检校司空，以疾
愿代，不许。卒，年八十八，赠太尉，谥曰文懿。丧还，命使
者吊其家葬，及祥，亦如之。起性友悌，播丧，哀戚加于
人。嗜学，非寝食不辄废，天下之书无不读，一经目弗
忘也。庄恪太子薨，诏为哀册，词情凄惋，当世称之。帝
尝以疑事令使者口质，起具榜子附使者上，凡成十
篇，号曰《写宣》。它撰集亦多。起兄炎，终太常博士。子铎、
镣，自有传。起子龟式。